રોજ સવારે ગગનવાલા પોતાના લેપટોપમાં ઇમેઇલની બારી ખોલે છે ને ફટફટ ફટફટ પાંખો ફફડાવતી શબ્દોને લગતી પાંચ સાત વેબસાઇટોનાં પંખેરુ જાણે ગટરગૂં ગટરગૂં કરતા ઘરમાં ઘૂસીને ગગનવાલાના ખભે ને ટેબલ ઉપર ને તર્જની ઉપર આવી બેસે છે: નવા શબ્દો, જૂના શબ્દો, અરબીફારસીમાંથી ઊતરી આવેલા, ઇન્ડો ઇરાનિયન કુળના, ગ્રીક લેટિનના, ઇધરના ને ઉધરના ને પ્યારના ને તકરારના ને ખાવાના ને પીવાના ને યુ નો. . . એવરીથિંગના. ગગનવાલા તે શબ્દોના વિધવિધ અર્થ, અર્થછાયાઓ ને અભિધા, ને લક્ષણા ને વ્યંજનાની રજોટીમાં ખુલ્લા બરડે આળોટે છે.